SKRIFTLIG FORESPØRGSEL E-2790/01

af Alexandros Alavanos (GUE/NGL) til Kommissionen

(9. oktober 2001)

Om: Luftfartens problemer og Olympic Airways

Efter terrorangrebet på USA og Bush-regeringens beslutning om at støtte landets flyselskaber med 15 mia. USD har stadig flere regeringer rundt om i verden besluttet at støtte deres luftfart, dels for at overvinde det umiddelbare problem med, at forsikringspræmierne mangedobles, dels for at modvirke den forventede betydelige nedgang af flytransporten.

1. Med hvilke foranstaltninger vil Kommissionen styrke de små europæiske flyselskaber, så de kan overleve under de nye internationale forhold, som kræver øgede udgifter til sikkerheden? Overvejer den eventuelt at anvende statsstøtte med henblik på at dække de øgede udgifter, som er opstået?

2. Har man overvejet situationen for de mindre flyselskaber som Olympic Airways, som risikerer for en ringe pris at overgå til købere, hvis økonomiske levedygtighed er tvivlsom? Vil Kommissionen anbefale, at ethvert forsøg på privatisering udsættes, indtil der er sket en afklaring af den nuværende ustabile situation inden for lufttransporten?

Svar afgivet på Kommissionens vegne af Loyola de Palacio

(3. december 2001)

Kommissionen vedtog efter terroristangrebene i De Forenede Stater den 11. september 2001 en meddelelse(1) den 10. oktober 2001 om følgerne for luftfarten i Europa af attentaterne i USA. I betragtning af krisens størrelsesorden overvejede Kommissionen vedtagelse af en række nødforanstaltninger i et begrænset tidsrum med henblik på de usædvanlige omstændigheder, som branchen befinder sig i, efter den 11. september 2001.

Kommissionen meddelte navnlig, at foranstaltninger truffet af medlemsstaterne i den eksisterende sammenhæng udgjorde statsstøtte, og at de derfor skulle meddeles Kommissionen. Den meddelte endvidere, at den havde til hensigt at betragte foranstaltninger til kompensering af luftfartsselskaberne for tab, der direkte skyldtes lukningen af det amerikanske luftrum i fire dage positivt; endvidere at den ville undersøge medlemsstaternes formodning om yderligere forsikringsomkostninger for en periode på maksimalt en måned og midlertidig fortsættelse af medlemsstaternes

intervention til udgangen af 2001, hvis behovet for en sådan dækning fortsat foreligger og på betingelse af, at dette ikke stiller luftfartsselskaberne mere gunstigt end før deres forsikringsdækning blev tilbagetrukket. Hvad angår sikkerhed, mener Kommissionen, at styrkelse af bestemte sikkerhedsforanstaltninger bør oppebæres af medlemsstaterne.

Kommissionen meddelte endvidere, at den med anvendelse af EF-traktatens anti-trust bestemmelser har til hensigt at se positivt på bestemte aftaler mellem luftfartsselskaberne, f.eks. samordningsaftaler om kapacitet, som udelukkende har til hensigt at opretholde regelmæssig betjening på tyndere ruter eller udenfor spidsbelastningstidspunkter. Kommissionen meddelte endvidere, at den har til hensigt at overvåge udviklingen, og at den tager de foranstaltninger, der blev meddelt i meddelelsen, op til undersøgelse igen, hvis der er behov herfor.

Kommissionen har endvidere i meddelelsen taget hensyn til mindre luftfartsselskabers situation og deres fortsatte indsats med henblik på omstrukturering. Kommissionen overlader valget om privatisering til medlemsstaterne. Den kan ikke anbefale hverken privatisering eller standse privatisering.

Kommissionens meddelelse blev forelagt Rådet bestående af transportministre, på deres møde i Luxembourg den 16. oktober 2001, hvor transportministrene anerkendte og støttede de foreslåede foranstaltninger.

(1) KOM(2001) 574 endelig udg.